बिहार में पुलिस मुठभेड़ में तीन माओवादी ढेर  
रोहतास जिले के चुटिया थाना अंतर्गत मटिआवा गांव में सोमवार सुबह नक्सलियों के साथ मुठभेड में पुलिस ने तीन माओवादियों को ढेर कर दिया।
बिहार के रोहतास जिले के चुटिया थाना अंतर्गत मटिआवा गांव में सोमवार सुबह नक्सलियों के साथ मुठभेड में पुलिस ने तीन माओवादियों को ढेर कर दिया। पुलिस अधीक्षक मनु महाराज ने बताया कि मटियावा गांव के किलहर टोला में माओवादियों के इकट्ठा होने की गुप्त सूचना के आधार पर वहां पुलिस पहुंची, तो माओवादियों ने गोलीबारी शुरु कर दी। जवाबी कार्रवाई में पुलिस ने तीन माओवादियों को मार गिराया।

	इलाके की नाकेबंदी कर मुठभेड़ स्थल से फरार हुए अन्य माओवादियों की गिरफ्तारी के लिए तलाशी अभियान जारी है। पुलिस अधीक्षक ने बताया कि नक्सलियों को शरण देने के सिलसिले में कुछ ग्रामीणों को हिरासत में लेकर उससे पूछताछ की जा रही है।